CELEX: 32021R0933
Language: sl
Date: 2021-06-09 00:00:00
Title: Izvedbena uredba Komisije (EU) 2021/933 z dne 9. junija 2021 o odstopanju od Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19

10.6.2021   
               
               
                  SL
               
               
                  Uradni list Evropske unije
               
               
                  L 204/16
               
            
         IZVEDBENA UREDBA KOMISIJE (EU) 2021/933
         z dne 9. junija 2021
         o odstopanju od Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 25 Uredbe,
         ob upoštevanju naslednjega:
         
                     (1)
                  
                  
                     Člen 1(2) Izvedbene uredbe Komisije (EU) 2017/39 (2) določa opredelitev „šolskega leta“ za namene sheme pomoči iz člena 23 Uredbe (EU) št. 1308/2013 (v nadaljnjem besedilu: šolska shema). Ukrepi, ki so jih sprejele države članice proti pandemiji COVID-19 in ki vključujejo začasno zaprtje izobraževalnih ustanov, so prekinili izvajanje šolske sheme v šolskem letu 2020/2021. Ti ukrepi so začasno preprečili razdeljevanje sadja, zelenjave in mleka v izobraževalnih ustanovah ter izvajanje spremljevalnih izobraževalnih ukrepov in dejavnosti obveščanja javnosti, spremljanja in vrednotenja. Zato je primerno določiti odstopanje od člena 1(2) Izvedbene uredbe (EU) 2017/39 in šolsko leto 2020/2021 podaljšati, da lahko države članice še naprej izvajajo dejavnosti, predvidene za navedeno šolsko leto, do 30. septembra 2021.
                  
               
                     (2)
                  
                  
                     Člen 4(3), (4) in (5) ter člen 5(3) Izvedbene uredbe (EU) 2017/39 določata obdobje, ki ga lahko zajemajo zahtevki za pomoč pri dobavi in razdeljevanju proizvodov ter za spremljevalne izobraževalne ukrepe, in rok za vložitev zahtevkov za pomoč in za plačilo pomoči v okviru šolske sheme. Glede na podaljšanje šolskega leta 2020/2021 bi bilo treba določiti odstopanje od člena 4(3), (4) in (5) ter člena 5(3) Izvedbene uredbe (EU) 2017/39 v zvezi z zahtevki za pomoč pri dejavnostih šolske sheme, ki se izvajajo po 31. juliju 2021, tako da lahko zajemajo obdobja, krajša od dveh tednov, in določiti roke za vložitev zahtevkov za pomoč in za plačilo pomoči.
                  
               
                     (3)
                  
                  
                     Člen 7(3) Izvedbene uredbe (EU) 2017/39 določa pravila o prerazporeditvi nezahtevane pomoči Unije med državami članicami, ki sodelujejo v šolski shemi in so sporočile, da bi želele uporabiti več pomoči od tiste, ki jim je bila okvirno dodeljena. Znesek okvirne dodelitve, ki se lahko prerazporedi drugi državi članici, temelji na stopnji uporabe dokončne dodelitve pomoči Unije s strani navedene države članice v predhodnem šolskem letu. Pravila o omejitvi gibanja, ki so jih sprejele države članice proti pandemiji COVID-19 in ki vključujejo začasno zaprtje izobraževalnih ustanov, bi lahko privedla do manjše uporabe pomoči Unije v šolskem letu 2020/2021. Zato je primerno določiti odstopanje od člena 7(3) Izvedbene uredbe (EU) 2017/39, da se stopnja uporabe pomoči Unije v šolskem letu 2020/2021 ne upošteva pri prerazporeditvi nezahtevane pomoči Unije med državami članicami, ki bodo sodelovale v šolski shemi v šolskem letu 2022/2023.
                  
               
                     (4)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            
               1.   Z odstopanjem od člena 1(2) Izvedbene uredbe (EU) 2017/39 se trajanje šolskega leta 2020/2021 podaljša do 30. septembra 2021.
            
            
               2.   Z odstopanjem od člena 4(3) Izvedbene uredbe (EU) 2017/39 zahtevki za pomoč pri dejavnostih v šolskem letu 2020/2021, ki se izvajajo po 31. juliju 2021, lahko zajemajo obdobja, krajša od 2 tednov.
            
            
               3.   Z odstopanjem od člena 4(4) in (5) Izvedbene uredbe (EU) 2017/39 se zahtevki za pomoč pri dejavnostih v šolskem letu 2020/2021, ki se izvajajo po 31. juliju 2021, vložijo do 30. septembra 2021. Če se rok zamudi, se pomoč ne izplača.
            
            
               4.   Z odstopanjem od člena 5(3) Izvedbene uredbe (EU) 2017/39 pristojni organi pomoč pri dejavnostih v šolskem letu 2020/2021, ki se izvajajo po 31. juliju 2021, izplačajo do 15. oktobra 2021.
            
            
               5.   Z odstopanjem od prvega pododstavka člena 7(3) Izvedbene uredbe (EU) 2017/39 se izračun v njem ne uporablja za izračun dokončne dodelitve pomoči Unije za šolsko leto 2022/2023.
            
         
         
            Člen 2
            Ta uredba začne veljati tretji dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 9. junija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2017/39 z dne 3. novembra 2016 o pravilih za uporabo Uredbe (EU) št. 1308/2013 Evropskega parlamenta in Sveta v zvezi s pomočjo Unije za oskrbo izobraževalnih ustanov s sadjem in zelenjavo, bananami ter mlekom (UL L 5, 10.1.2017, str. 1).